Kiwi’s en kie krap kop oor SA blasersVeral Egon Seconds loop onder oorsese kritici deur. Australiese pers het geskryf dat hy 43 strafskoppe aan SA spanne in drie kragmetings toegestaan het. Daarteenoor het hy sy fluitjie net ses keer in die guns van besoekende spanne geblaas. Foto: Facebook. Die vertoning van Suid-Afrikaanse skeidsregters in plaaslike Superrugby-wedstryde, is besig om Australiese en Nieu-Seelandse ondersteuners na hul ekwivalent van boegoebrandewyn te laat gryp. Televisie-skeidsregter Marius Jonker het verlede week Sevu Reece se drie teen die Stormers nie toegeken nie, omdat hy beslis het dat een van die voorafgaande aangeë vorentoe was. Die beeldmateriaal het egter talle Crusaders-ondersteuners warm onder die kraag gehad. Die Stormers en Crusaders het uiteindelik gelykop gespeel – ’n goeie uitslag want die Kapenaars het nie verdien om te verloor nie – maar ŉ mens wil ook op ’n regverdige wyse gelykop speel. Dan was die vertoning van Rasta Rasivhenge in die Lions/Highlanders-wedstryd ook in die kollig. Die Suid-Afrikaner het 12 keer sy fluitjie in die Johannesburgers se guns geblaas, terwyl hy net drie keer in die Highlanders se guns beslis het. In die afgelope seisoen het internasionale spanne die strafskoptelling 96 – 47 verloor wanneer Suid-Afrikaanse skeidsregters aan die stuur van sake was. Snaaks genoeg, wanneer ’n onafhanklike internasionale skeidsregter in beheer van SA vs. NS/Aus-span is, is dié telling skielik 72 – 66. As dié tendens voortduur, gaan die gevaarligte beslis begin flikker. Die All Blacks se breier, Steve Hansen, het juis gesê dat plaaslike skeidsregters nie bestendig genoeg is nie en dat besoekende spanne aan die kortste ent trek. “Baie van die strafskoppe is die korrekte beslissing, maar hulle (SA skeidsregters) bestendigheid is soms in die kollig. As dit ’n strafskop vandag is, dan is dit ’n strafskop vir die hele dag en nie nét vir ’n gedeelte van die dag nie,” het Hansen aan die media gesê. “In Suid-Afrika is daar 48 strafskoppe aan die Lions toegeken, terwyl hulle dan net ses afgestaan het. Ek sê nie die strafskoppe wat hulle toeken is verkeerd nie, maar daar word beslis ’n paar gemis.”